
                                                                   
      R E P U B L I K A   E   S H Q I P Ë R I S Ë
KOMISIONERI PËR TË DREJTËN E INFORMIMIT DHE MBROJTJEN E TË DHËNAVE PERSONALE
 
Raport i monitorimit mbi performancën e produkteve/shpenzimeve 
për periudhën Janar-Prill 2026    

Në mbështetje të Ligjit nr. 9936, datë 26.06.2008 “Për menaxhimin e sistemit buxhetor në Republikën e Shqipërisë”, i ndryshuar, Ligjit nr.10296, datë 8.07.2010                                       “Për menaxhimin financiar dhe kontrollin”, i ndryshuar, Ligjit nr. 87/2025 “Për buxhetin e vitit 2026”, Udhëzimit plotësues nr. 2, datë 14.01.2026 “Për zbatimin e buxhetit të vitit 2026”, Zyra e Komisionerit për të Drejtën e Informimit dhe Mbrojtjen e të Dhënave Personale (nw vijim “Zyra e Komisionerit”), ka vijuar me monitorimin e zbatimit të buxhetit për periudhën Janar – Prill 2026. Raporti pasqyron ecurinë e punës, nivelin e realizimit të objektivave, respektimin e afateve, si dhe identifikon masat e nevojshme për përmirësim të vazhdueshëm.

I-QËLLIMI I RAPORTIT 

Ky relacion ka për qëllim paraqitjen e ecurisë së treguesve të performancës të Zyrës së Komisionerit për periudhën raportuese, duke u fokusuar si në aspektin sasior financiar ashtu edhe në atë jo-financiar. Raporti synon të ofrojë një panoramë të qartë mbi ecurinë e zbatimit të buxhetit për periudhën raportuese, në funksion të përmbushjes së objektivave institucionale dhe ushtrimit të kompetencave ligjore, identifikimin e fushave që kërkojnë përmirësim, duke analizuar mospërputhjet, vonesat apo problematikat në zbatim. Monitorimi synon të evidentojë problematikat e hasura, të identifikojë shkaktarët e mosrealizimeve (nëse ka), si dhe të propozojë masa konkrete për rritjen e eficiencës dhe përmirësimin e performancës në periudhën pasuese. Ky relacion shërben si mjet për vlerësimin e progresit të arritur dhe për orientimin e veprimeve në periudhat e mëpasshme, me synimin për të garantuar realizimin e plotë të objektivave të planifikuara. 

Misioni i Zyrës së Komisionerit është monitorimi dhe mbikëqyrja e zbatimit të kuadrit ligjor në fushën e të drejtës për informim, mbrojtjes së të dhënave personale, dhe të dhënave të hapura e ripërdorimit të informacionit të sektorit publik, për të siguruar ushtrimin efektiv të të drejtave në epokën digjitale duke nxitur autoritetet publike dhe kontrolluesit publik e privat në ndërtimin e besimit reciprok me qytetarët, i cili sjell përmirësimin e mentalitetit dhe kulturës së shoqërisë në respektim të të drejtave dhe lirive themelore të njeriut. Vizioni i Zyrës së Komisionerit është promovimi i një shoqërie që mban si vlera thelbësore garantimin e të drejtave dhe lirive themelore të njeriut, mbrojtjen e të dhënave personale, të drejtës për informim, dhe të dhënave të hapura, në funksion të transparencës, përgjegjshmërisë dhe llogaridhënies.

Objektivi kryesor në nivel strategjik është: Fuqizimi i funksionit mbikëqyrës/monitorues në funksion të zbatimit të kuadrit ligjor në fuqi, për garantimin e mbrojtjes së të dhënave personale dhe ruajtjen e privatësisë, në balancë me të drejtën informimit, duke garantuar qasje në informacion, transparencë dhe llogaridhënie maksimale. Zyra e Komisionerit ka vijuar ushtrimin e veprimtarisë së saj bazuar në objektivat e parashikuara në Programin e Punës, Rezolutën vjetore të Kuvendit si dhe parashikimeve të tjera që gjenden në dokumente strategjike kombëtare dhe ndërkombëtare, duke u fokusuar kryesisht edhe gjatë vitit 2026 në:
· përmbushja e angazhimeve në kuadër të procesit të integrimit në Bashkimin Evropian nëpërmjet realizimit të objektivave që Zyra e Komisionerit ka në dokumente strategjikë kombëtare dhe ndërkombëtare; 
· garantimi i zbatimit të ligjit nr.124/2024 “Për mbrojtjen e të dhënave personale”                  (në vijim “ligji nr.124/2024”) i cili përafron plotësisht Rregulloren e Përgjithshme Evropiane për Mbrojtjen e të Dhënave (GDPR) dhe Direktivën për përpunimin e të dhënave personale nga organet ligjzbatuese (Direktiva e Policisë). 
· zhvillimi i fushatave ndërgjegjësuese për zbatimin e ligjit nr.124/2024, me qëllim njohjen e qytetarëve si dhe kontrolluesit publik/privat me të drejtat dhe detyrimet e reja që burojnë nga ky ligj si dhe zhvillimin e fushatave kombëtare për ndërgjegjësimin publik mbi aksesin në informacion/transparencën proaktive.
· forcimi i kapaciteteve profesionale të stafit të Zyrës së Komisionerit si domosdoshmëri e modernizimit të kuadrit ligjor mbi të cilin ushtron veprimtarinë e saj me acquis të BE dhe akte të tjera ndërkombëtare si: 
· ligji nr. 45/2022 “Për ratifikimin e Konventës së Këshillit të Evropës “Për aksesin në dokumente zyrtare””;
· ligji nr. 49/2022 “Për ratifikimin e protokollit ndryshues të Konventës “Për mbrojtjen e individëve në lidhje me përpunimin automatik të të dhënave personale”;
· ligji nr. 119/2014 “Për të drejtën e informimit”, i ndryshuar me ligjin nr.78, datë 21.09.2023;
· ligji nr. 33/2022 “Për të dhënat e hapura dhe ripërdorimin e informacionit të sektorit publik”;
· ligji nr. 124/2024 “Për mbrojtjen e të dhënave personale”
· miratimi i projektligjit “Për krijimin e regjistrit të thirrjeve të pakërkuara”;
· komunikimi proaktiv me autoritetet publike për konsolidimin e kulturës së transparencës, forcimi i rolit dhe kapaciteteve të koordinatorit të të drejtës për informim dhe trajnimi periodik i koordinatorëve për të drejtën e informimit veçanërisht për trajtimin e çështjeve me interes publik në balancë me kufizimet për dhënien e informacionit;
· thellimi i mbikëqyrjes dhe monitorimi i zbatimit të ligjit për të drejtën e informimit, të ndryshuar, duke patur si qëllim rritjen e kontrollit mbi veprimtarinë e administratës publike si dhe garantimin e aksesit në informacion publik;
· verifikimi dhe mbikëqyrja e transparencës proaktive të autoriteteve publike, mbi zbatimin dhe përditësimin e Programit të Transparencës dhe Regjistrit të Kërkesave dhe Përgjigjeve;
· aktivitete ndërgjegjësuese/njohëse në zbatim të ligjit nr. 119/2014 “Për të drejtën e informimit”, i ndryshuar (në vijim “LDI”) dhe ligjit nr. 33/2022 “Për të dhënat e hapura dhe ripërdormin e informacionit të sektorit publik” (në vijim “ligji nr.33/2022”)
· komunikimi proaktiv me kontrolluesit publikë/privatë për konsolidimin e kulturës mbi qasjen e re të tyre përsa i përket garantimit efektiv të sigurisë së informacionit (SMSI) në proceset përpunuese;
· zgjerimi i rrjetit të nëpunësve për mbrojtjen e të dhënave personale dhe forcimi i kapaciteteve profesionale për përmbushjen e detyrimeve ligjore;
· aplikimin për përfitimin e projekteve nga programe të asistencës nga fondet IPA të BE dhe/ose donatorë të tjerë, në funksion të rritjes së kapaciteteve profesionale dhe për ndërgjegjësimin e grupeve të interesit. 
· roli aktiv në kuadër të organizmave ndërkombëtare ku Zyra e Komisionerit është anëtare, si dhe me autoritetet homologe në të dy fushat e përgjegjësisë; 
Treguesit e performancës janë matësit që përdoren për të vlerësuar ecurinë e institucionit në raport me objektivat strategjikë dhe operacionalë. Në mënyrë të detajuar listohen si më poshtë: 

Në nivel strategjik:
   
· Përqindja/Numri i vendimeve të Komisionerit të lëna në fuqi nga gjykata kundrejt totalit.
Në nivel operacional:

· Përqindja e numrit të Autoriteteve Publike me program transparence të publikuar, sipas formatit të miratuar nga Komisioneri dhe të përditësuar me informacion kundrejt totalit të institucioneve;
· Niveli i zbatimit të akteve të Komisionerit lidhur me të drejtën e informimit kundrejt totalit;
· Niveli i zbatimit të akteve të Komisionerit lidhur me mbrojtjen e të dhënave të zbatuara kundrejt totalit; 
· Niveli i zbatimit të akteve të Komisionerit lidhur me zbatimin e ligjit nr. 33/2022 “Për të dhënat e hapura dhe ripërdorimin e informacionit të sektorit publik” kundrejt totalit; 
· Përqindja e grave në poste drejtuese në raport me totalin e posteve drejtuese në shërbimin civil në Zyrwn e Komisionerit.
Për vlerësimin e ecurisë së veprimtarisë institucionale gjatë vitit 2025, në raport me objektivat strategjikë dhe operacionalë, listojmë realizimin e treguesve të performancës në nivel strategjik dhe operacional. 

Realizimi i treguesit të performancës në nivel qëllimi për vitin 2025.
· Përqindja/numri i vendimeve të Komisionerit të lëna ne fuqi nga gjykata kemi një realizim mjaft të kënaqshëm krahasimisht me planifikimin. Rreth 90 % e vendimeve kanë mbetur në fuqi. 
Realizimi i Treguesve të performancës në nivel operacional për vitin 2025, listohen:

· Përqindja e numrit të Autoriteteve Publike me program transparence të publikuar, sipas formatit të miratuar nga Komisioneri dhe të përditësuar me informacion kundrejt totalit të institucioneve. Treguesi është realizuar në masën 97% përkundrejt totalit të institucioneve.
· Niveli i zbatimit të akteve të Komisionerit lidhur me të drejtën e informimit kundrejt totalit. Treguesi plotësuar në mbi 90%, e cila tregon një ecuri shumë pozitive të trajtimit dhe tendencës së përmirësimit të treguesve të transparencës proaktive të autoriteteve publike, pasi qytetarët kanë marrë përgjigje pozitive lidhur me ankesat e trajtuara. 
· Niveli i zbatimit të akteve të Komisionerit lidhur për mbrojtjen e të dhënave personale, kundrejt totalit. Treguesi është i plotësuar në nivelin 100%, për vitin 2025, pasi për çdo hetim mbi zbatimin e rekomandimeve është plotësuar.
· Përqindja e grave në poste drejtuese në raport me totalin e posteve drejtuese në shërbimin civil në KDIMDP. Të dhënat flasin për një trend tepër pozitiv, ku nga 8 pozicione të nivelit të lartë drejtues 87% janë gra. 

· METODOLOGJIA E RAPORTIMIT 
Monitorimi është kryer mbi bazën e treguesve të përcaktuar në planin e performancës, duke përfshirë treguesit sasiorë dhe cilësorë. Janë përdorur formatet e raportimit periodik nga strukturat duke zhvilluar analiza krahasuese me periudhat e mëparshme për të vlerësuar progresin. Me Ligjin nr.87/2025 “Për Buxhetin e vitit 2026”, është miratuar buxheti i shtetit për vitin 2026, pjesë e së cilës është edhe buxheti për grupin buxhetor (89) Komisioneri për të Drejtën e Informimit dhe Mbrojtjen e të Dhënave Personale. Fondet buxhetore të këtij grupi janë miratuar për Programin 01110 “Planifikim, menaxhim dhe administrim”, i cili përfshin fondet për funksionimin e veprimtarisë së kësaj Zyre. 
· Programi - “Menaxhim, Administrim, Planifikim”
Qëllimi kryesor i këtij programi është të nxisë përputhshmërinë e sektorit publik dhe privat me mbrojtjen e të dhënave personale dhe të drejtën e informimit, garantimi i zbatimit të së drejtës për informim dhe mbrojtjes së të dhënave personale dhe ruajtjen e privatësisë, nëpërmjet:
· monitorimit të punës së autoriteteve publike gjatë zbatimit të ligjit për të drejtën e informimit dhe ligjit për të dhënat e hapura dhe ripërdorimin e informacionit publik, si dhe ligjit për njoftimin dhe konsultimin publik, monitorimi i transparencës proaktive, nxitje dhe sensibilizim për çështje të së drejtës për informim dhe të të dhënave të hapura dhe ripërdorimin e informacionit publik, kryerjes së sondazheve, kryerjen e trajnimeve, dhënies së rekomandimeve, bashkëpunimit me autoritetet publike, shqyrtimin e ankesave, kryerjes së inspektimeve, nxjerrjen e vendimeve, deri në vendosje të sanksioneve për shkelje të konstatuara etj. 
· shqyrtimin e ankesave të shtetasve të cilët pretendojnë se u është cenuar e drejta për mbrojtjen e të dhënave personale, kryerjen e hetimeve administrative pranë kontrolluesve publik/privat në lidhje me to, mbikëqyrjen dhe garantimin e sigurisë së sistemeve dhe databazave në Zyrën e Komisionerit, mbikëqyrjen e zbatimit të kuadrit ligjor mbi përpunimin e të dhënave personale nga autoritetet kompetente për parandalimin dhe ndjekjen e veprave penale dhe sigurisë publike etj, në bazë të të cilave Komisioneri ushtron vendimmarrjen e tij. 
· Menaxhimit me efektivitet dhe korrektësi i fondeve buxhetore të Zyrws sw Komisionerit.
II- INFORMACIONI BUXHETOR/PERFORMANCA BUXHETORE

Menaxhimi i fondeve buxhetore është realizuar në përputhje me legjislacionin në fuqi, parimet e transparencës, eficensës dhe disipilinës financiare. Buxheti i miratuar për vitin 2026, synon mbështetjen e veprimtarisë institucionale dhe përmbushjen e detyrimeve që rrjedhin nga legjislacioni dhe kompetencat e ngarkuara. Fondet buxhetore janë planifikuar dhe akorduar, sipas programeve dhe zërave përkatës të shpenzimeve korrente dhe kapitale. Gjatë periudhës buxhetore është kryer një analizë e detajuar e realizimit të shpenzimeve buxhetore të miratuara për Zyrën e Komisionerit, për periudhën e raportimit, në përputhje me ligjin për buxhetin, aktet ligjore dhe nënligjore në fuqi dhe programimin buxhetor të miratuar. Analiza e shpenzimeve buxhetore është një pjesë thelbësore e raportit të monitorimit financiar, e cila vlerëson sa efektivisht janë përdorur fondet publike gjatë një periudhe buxhetore të caktuar, në  funksion të realizimit të misionit dhe objektivave konkrete për vitin aktual buxhetor. Analiza e raportit të monitorimit të zbatimit të buxhetit i mundëson nivelit të lartë drejtues orientimin dhe një informacion shtesë për të përmirësuar procesin e planifikimit, menaxhimit të buxhetit, efektivitetin dhe efikasitetin në tërësi të veprimtarise institucionale. Ky raportim shërben si një pasqyrë e rëndësishme përmes së cilës Zyra e Komisionerit do të synojë lidhjen midis kostove buxhetore me produktet dhe treguesit kyë të performancës (KPI), si forma më e mirë e buxhetimit dhe vlerësimit financiar të ecurisë së institucionit në këtë këndvështrim. Në aspektin jo-financiar, Zyra e Komisionerit ka trajtuar me sukses shumicën e kërkesave dhe ankesave brenda afateve ligjore, duke respektuar standardet e transparencës dhe shërbimit. Buxheti i akorduar për programin “Menaxhim, Administrim, Planifikim”, ka në bazë të tij Deklaratën e Politikës (DPP) të hartuar gjatë proçesit të PBA tre vjeçar, program i cili konsiston në mbështetjen me fonde buxhetore të realizimit të misionit që Zyra e Komisionerit. Institucioni, edhe pse nuk është përfshirë në modulin e monitorimit në AFMIS ka përgatitur raportimin dhe vlerësimin e treguesve të performancës/produkteve të synuar me treguesit faktik të realizuar, në zbatim të Udhëzimit të MFE nr. 14, datë 30.05.2023 “Për procedurat standarde të monitorimit të buxhetit në njësitë e qeverisjes Qendrore”. 

II.1 Tabela e përmbledhur e planifikimit buxhetor sipas programit. 
Sistemi i menaxhimit financiar dhe kontrollit, është ngritur dhe mbështetet në Ligjin nr.10296, datë 8.07.2010 “Mbi menaxhimin financiar e kontrollin”, i ndryshuar si dhe në parimet e menaxhimit të fondeve publike me efektivitetet, transparencë, ekonomi dhe efiçensë. Realizimi buxhetor ka qenë në përputhje me planin mujor dhe vjetor, duke arritur 26% të planit vjetor të miratuar. Ekzekutimi i buxhetit për periudhën e raportimit, është ndjekur në mënyrë të vazhdueshme dhe është realizuar duke respektuar parimet e ligjshmërisë, eficensës, transparencës dhe efektivitetit. Janë ndërmarrë masa për monitorimin e shpenzimeve dhe respektimin e kufijve buxhetorë, duke synuar përdorimin racional të buxhetit. Në mbështetje të Ligjit nr.87/2025 “Për buxhetin e vitit 2026”, dhe në vijim të udhëzimeve të Ministrit të Financave dhe Ekonomisë nr. 9, datë 20.07.2018, “Procedurat standarde të zbatimit të buxhetit” i ndryshuar, Udhëzimit plotësues nr.1, datë 14.01.2026 “Për zbatimin e buxhetit të vitit 2026”, fondet e planifikuara për përdorim, kanë qenë në total, në vlerën 182.650 (mijë lekë), përfshirë këtu edhe fondin e veçantë. Struktura e elementëve buxhetorë në kategoritë kryesore paraqitet si më poshtë:

AKORDIMI I FONDEVE SIPAS LIGJIT NR. 87/2025
	
Llog.
Ekonomike
	Përshkrimi
	Plani  i buxhetit për vitin 2026
(në mijë lekë)


	600
	Shpenzime për paga 
	117.940

	601
	Kontrib. Sig. Shoq& Shënd.
	 19.230

	602
	Mallra dhe shërbime të tjera
	  34.840

	605
	Transferta korente jashtë vendit
	       150

	606
	Transf. për Buxh. Fam. & Individ
	       240

	230-231
	Shpenzime kapitale
	   10.000

	18 AD 102
	Paisje zyre, elektronike/kompjuterike  
	   1.500

	25AE101
	Sistemi i menaxhimit të praktikave dhe të dhënave  
	    8.500

	606
	Fondi i veçantë  
	       250

	
	T o t a l i
	182.650


  
Vlera e mbartur nga viti 2025, sipas artikujve buxhetore, me burim financimi donacionet/sponsorizimet të trashëguara për vitin 2026, konfirmuar nga dega e thesarit paraqitet për sa e si më poshtë:
1- Shpenzime operative në vlerën 5.043.390 lekë
2- Shpenzime kapitale në vlerën 12.370.119 lekë
II.2 Performanca financiare në nivelin e programit buxhetor 

Përsa i përket realizimit për periudhën e raportimit Janar - Prill 2026, krahasuar me buxhetin vjetor të miratuar rezulton se janë shpenzuar 48.166 (në mijë lekë), ose përqindja e realizimit paraqitet në total në masën 26%. Tabela e mëposhtme pasqyron peshën specifike në%, të çdo kategorie shpenzimesh, përkundrejt totalit të buxhetit, si dhe ajo e realizimi në % dhe vlerë, për secilën kategori shpenzimesh, përkundrejt buxhetit të akorduar.  



	Nr
	EMËRTIMI
	PLAN VJETOR 2026
	PËRQINDJE KUNDREJT TOTALIT
	FAKT 4 mujor 
	PËRQINDJE REALIZIMI KUNDREJT PLANIT VJETOR

	1
	Paga
	117.940
	64.5 %
	34.631
	29    %

	2
	Sigurime shoqërore
	19.230
	10.5 %
	5.416
	28   %

	3
	Mallra e shërbime të tjera
	34.840
	19.0%
	7.916
	                23  %

	4
	Investime
	10.000
	5.4 %
	0
	0  %

	5
	Transferta te buxhetet familjare
	240
	0.1%
	111
	46   %

	6
	Kuotizacion
	150
	0.1 %
	42
	28  %

	
	Totali
	182.400
	
	48.116
	26.4 %

	7
	Fondi i vecantë
	250
	0.1  %
	50
	0

	
	Totali  
	182.650
	100 %
	48.166
	26.4  %


 
· Fondi i përgjithshëm i pagave dhe i sigurimeve shoqërore. 
Nga fondi i përgjithshëm buxhetor i planifikuar për vitin 2026, për periudhën e raportuar Zyra e Komisionerit, ka shpenzuar vlerën buxhetore 40.047 (në mijë lekë). Është realizuar buxheti për periudhën Janar-Prill në masën 29%, kundrejt planit vjetor, ose                      88%  përkundrejt planifikimit 4- mujor. Fondi i përgjithshëm i pagave si dhe i sigurimeve shoqërore, është realizuar për numrin faktik të punonjësve në strukturë dhë jashtë saj. Struktura dhe organigrama Zyrws sw Komisionerit, funksionon mbi bazën e Urdhrit nr.21, të Komisionerit, datë 30.01.2026 “Për miratimin e strukturës, organikës dhe klasifikimit të pagave të Komisionerit për të Drejtën e Informimit dhe Mbrojtjen e të Dhënave Personale”, i ndryshuar, i cili ka 65 punonjës. Numri i punonjësve është miratuar me Ligjin nr. 87/2025 “Për buxhetin e vitit 2026”. Mosrealizimet për këtë periudhë kanë ardhur për shkak të vendeve vakante, referuar planit të rekrutimeve si dhe vendeve të reja vakante, të krijuara rishtazi (largime stafi), gjatë periudhës Janar-Prill 2026. Referuar planit vjetor të rekrutimeve, janë finalizuar 5 procedura rekrutimi (të niveleve të ndryshme), ndërsa kemi patur edhe largime si pasojë e pezullimeve apo dorëheqjeve. Në këtë grup shpenzimi është përfshirë mbulimi financiar për paga dhe sigurime i punonjësve me kontratë të përkohshme, referuar VKM-së nr.10, datë 15.01.2026 “Për përcaktimin e numrit të punonjësve me kontratë të përkohshme, për vitin 2026, në Njësitë e Qeverisjes Qendrore”, për plotësimin e nevojave të punës të këtij institucioni, sipas emërtesave dhe pozicioneve të miratuara. Pagesat për paga, sigurime shoqërore dhe përfitimet e tjera ligjore janë kryer rregullisht, pa krijuar detyrime  të prapambetura. 	
 
· Fondi për Shpenzime Korente të tjera (602-606), paraqet dinamika të ndryshme, sipas nevojave dhe ritmit të procedurave të prokurimit.
Për periudhën Janar-Prill 2026, ky grup shpenzimi është realizuar në vlerën 8.120 (në mijë) lekë, ose rreth 23 % e fondit të planifikuar vjetor, ose rreth 61 % përkundrejt planifikimit 4- mujor. Shpenzimet në këtë grup kanë konsistuar në mbulimin e shërbimeve utilitare dhe jo vetëm si më poshtë vijon:  
· Shlyerjen e detyrimeve ndaj shtetit, si detyrime energji elektrike, ujë, shërbime bankare, postare e telefonike etj; 
· Shpenzime në funksion të mbarëvajtjes institucionale, si shërbimi i ruajtjes me kamera të ambjenteve të institucionit, mirëmbajtje mjete transporti, sigurim godine e mjete transporti, shpenzime administrative të ndryshme rutinore në funksion të veprimtarisë;
· Shpenzime administrative në funksion të mbulimit financiar të aktiviteteve brenda apo jashtë vendit të planifikuara;
· Shpenzime për mirëmbajtje të sistemeve/platformave të instaluara software, implementimit të infrastruturës së qendërzuar dhe të tjera të kontraktuara;
· Shpenzime për honorare të natyrave të ndryshme (këshilltare/pedagogë) etj.
Gjatë kësaj periudhe raportimi janë zhvilluar mbi 10 procedura prokurimi, të gjitha të sukseshme me fitues dhe plotësim kërkesash. Sipas kushteve të kontratave të lidhura me furnitorë/shërbime, pagesat janë në vijim dhe efektet financiare do të reflektohen në muajt në vijim. Gjithashtu në këtë zë shpenzimi janë përfshirë detyrimet e kuotizacioneve të përvitshme ndërkombëtare, ku Zyra e Komisionerit është anëtare me të drejta të plota. Fondi i veçantë është një tjetër zë shpenzimi, i akorduar për motivimin e punonjësve gjatë vitit, për shkaqe ligjore sipas përcaktimeve në legjislacionet në fuqi (dalje në pension, ndihma të menjëhershme etj), realizimi i të cilës ndikon në rezultatin e përgjithshëm. Ky nivel realizimi nuk lidhet me mungesë nevojash për shpenzime, por pasqyron përdorimin ekonomik, eficent dhe efektiv të fondeve publike, në përputhje me parimet e menaxhimit financiar dhe kontrollit. Do të vijohet me reflektimin e procedurave të prokurimit dhe jo vetëm, gjatë raportimit të 4- mujorit të dytë 2026. 

·  Fondi për shpenzime investime (zëri 231), për periudhën e raportimit mbetet i papërdorur, duke arsyetuar situatën e ecurisë së shpenzimeve të kësaj kategorie/grupi.  
Me ligjin nr. 87/2025 “Për Buxhetin e vitit 2026”, Zyrës së Komisionerit, i janë akokuar fondet e investimeve: 
· Në projektin me kod 18 AD 102, nën emertesën “Blerje pajisje zyre/ Kompjuterike/elektronike/vegla e instrumente”, në vlerën 1.500.000 lekë 
· Në projektin me kod 25AE101 nën emertesën “Sistemi i menaxhimit të praktikave ner mbrojtjen e te dhenave ”, në vlerën 8.500.0000 lekë.
Për ecurinë e shpenzimeve kapitale do të informoheni gjatë periudhës Janar- Gusht 2026 duke shpresuar në finalizimin e procedurave të  prokurimit, të cilat kërkojnë kohën e nevojshme të përcaktimit të termave të referencës, fondit limit, dokumentacionit administrativ të procedurave tenderuese dhe finalizimin e tyre. 

IV. Performanca jo financiare e programit buxhetor, sipas treguesve dhe produkteve.  
IV.1 Performanca e produkteve të programit 

Produkti i Programit 0110, në shpenzime operative është: Mbikëqyrje/inspektime të kryera & ankesa të trajtuara, ku parashikimi ishte nr. 2500, veprime në total të ndara në nënprodukte.   
· E drejta e informimit: Sigurimi i Transparencës së veprimtarisë së Autoriteteve Publike, nëpërmjet realizimit të proceseve të monitorimit/mbikëqyrjes së elementëve të ndryshëm të zbatimit të ligjit për të drejtën e informimit, të autoriteteve publike, ligjit për të dhënat e hapura etj.  
Produktet kryesore janë: 

· Autoritetet Publike me programe dhe transparencë të plotë
Sigurimi i Transparencës së veprimtarisë së Autoriteteve Publike, nëpërmjet realizimit të proceseve të monitorimit/mbikëqyrjes së elementëve të ndryshëm të zbatimit të ligjit për të drejtën e informimit, të autoriteteve publike, ligjit për të dhënat e hapura et.j  

· Trajtim i ankesave brenda afateve dhe (kthim përgjigje/inspektime/vendime, kryesisht në bazë të ankesave).
Ankesa të trajtuara në kuadër të parashikimeve të Ligjit “Për të Drejtën e Informimit”, i ndryshuar, Ligjit “Për njoftimin dhe konsultimin publik”, si dhe Ligjit për të dhënat e hapura dhe ripërdorimit, për të cilat kryhen nje sërë aktivitetesh si hetime të kryera, seanca dëgjimore të zhvilluara si dhe Vendimmarrje etj.
· Monitorim i organeve të sektorit publik dhe sipërmarrjet publike, për zbatimin e ligjit 33/3022.   
Zbatimi i Ligjit nr. 33/2022 “Për të dhënat e hapura dhe ripërdorimin e informacionit të sektorit publik”, në kuadër të procesit të monitorimit të organeve të sektorit publik.
        
· Mbrojtja e të dhënave personale 
· Mbikëqyrje dhe inspektime.
Nëpërmjet procedurave për realizimin e këtij produkti do të bëhet e mundur minimizimi i rrezikut të cënimit të privatësisë dhe mbrojtjes së të dhënave personale, ndërgjegjësimi dhe disiplinimi i kontrolluesve, krijimi i praktikës së mirë për kontrolluesit. 
· Ankesa të trajtuara
Trajtimi në kohë i ankesave të ardhura nga subjektet e të dhënave personale, në kuadër të ligjshmërisë së përpunimit të të dhënave personale etj.
· Analiza e treguesve 
Mbikëqyrja e zbatimit të Ligjit nr. 119/2014 “Për të Drejtën e Informimit”, i ndryshuar, është kryer nëpërmjet monitorimit të elementëve të ndryshëm të ligjit si p.sh. numri i autoriteteve publike që kanë hartuar programet e transparencës, koordinatorë të caktuar nga autoritetet publike, përditësimi i regjistrit të kërkesave dhe përgjigjeve, numri i ankesave të shqyrtuara, hetimet e kryera, seanca dëgjimore të zhvilluara si dhe vendimet e dhëna apo edhe zbaueshmeria e ligjit per te dhenat e hapura, nëpërmjet  përpunimin e informacionit të marrë nga organet e sektorit publië dhe sipërmarrjet publike si dhe vlerësimit të përgjigje të pyetësorit të shpërndarë gjatë vitit 2025 nga Zyra e Komisionerit.  

Produktet kryesore janë:
Nënprodukti A: Trajtim i ankesave brenda afateve                                                                           (kthim përgjigje/inspektime/vendime, kryesisht në bazë të ankesave)
Transparenca proaktive përbën një shtyllë thelbësore të mirëqeverisjes, duke forcuar kulturën e përgjeshmërisë dhe llogaridhënies, si dhe duke mundësuar pjesëmarrje sa më të gjerë të publikut në proceset vendimarrëse. Gjatë vitit 2025, në zbatim të ligjit nr. 119/2014 “Për të drejtën e informimit”, i ndryshuar, Urdhrit nr. 211/2018 “Për miratimin e Programit model të Transparencës së njësive të vetëqeverisjes vendore” dhe Urdhrit nr. 187/2020 “Për miratimin e Programit model të Transparencës të rishikuar”, i ndryshuar, Zyra e Komisionerit ka zhvilluar monitorimin e faqeve zyrtare të të gjitha autoriteteve publike, në kuptim të nenit 2, pika 1 të ligjit për të drejtën e informimit.
Zyra e Komisionerit ka realizuar monitorimin e zbatimit të ligjit për të drejtën e informimit, duke shqyrtuar jo vetëm ankesat e depozituara, por duke kryer gjithashtu inspektime, seanca dëgjimore si dhe duke marrë vendime urdhërimi apo sanksionimi sipas ligjit për rastet kur është konstatuar refuzim i padrejtë i vënies në dispozicion të informacionit. Gjatë 4- mujorit të parë të vitit 2026, drejtoria e vlerësimit të ankesave ka administruar 334 ankesa nga qytetarë, përfaqësues të shoqërisë civile dhe gazetarë investigativë, si dhe ka vijuar shqyrtimin e 24 ankesave të mbartura nga viti 2025. Nga ankesat e paraqitura, për 169 prej tyre, informacioni/dokumentacioni i kërkuar është vendosur në dispozicion të ankuesve, gjatë zhvillimit të procesit të hetimit administrativ. Ndërkohë,  65 ankesa janë në proçes shqyrtimi, 13 ankesa janë konsideruar të paplota, 14 ankesa janë jashtë afatit, 85 ankesa janë konsideruar jashtë objektit dhe 5 prej tyre janë refuzuar bazuar në kufizimet e nenit 17 të ligjit nr.119/2014 “Për të drejtën e informimit”, i ndryshuar.
Gjatë kësaj periudhe janë zhvilluar 9 seanca dëgjimore dhe 2 inspektime. Gjithashtu, janë dhënë 5 vendime nga të cilat 3 vendime urdhërimi, 1 vendim rrëzimi dhe 1 vendim gjobe.
 Pavarësisht se këto ankesa nuk përfshihen në objektin e drejtëpërdrejtë të vëprimtarisë së Komisionerit, institucioni është përpjekur t’i adresojë pranë autoriteteve përkatëse duke ndërgjegjësuar, rekomanduar dhe nxitur këto institucione që ti trajtojnë me objektivitet dhe në përputhje me legjislacionin në fuqi.  
 
Këto shifra tregojnë ecuri shumë pozitive të trajtimit dhe  tendencës së   përmirësimit të treguesve të transparencës proaktive të autoriteteve publike, pasi qytetarët kanë marrë përgjigje pozitive lidhur me ankesat e trajtuara. Në zbatim të ligjit nr.119/2014 “Për të drejtën e informimit”, i ndryshuar, Zyra e Komisionerit ka vijuar punën për mbikëqyrjen dhe garantimin e të drejtës për akses në informacion publik, duke u mbështetur në vendosjen e balancës dhe respektimin e parimit të proporcionalitetit.

Në tërësi Nënprodukti A: (223 ankesa të trajtuara + 2 inspektime). Nga 334 ankesa të depozituara, për trajtim dhe shqyrtim kanë qenë 223 ankesa, nga të cilat 170 prej tyre ju është vendosur në dispozicion ankesve, çka tregon qartë plotësimin e kërkesave për informacion të qytetarëve nga Autoritet Publike. Këto shifra tregojnë ecuri shumë pozitive të trajtimit dhe tendencës së përmirësimit të treguesve të transparencës proaktive të autoriteteve publike, pasi qytetarët kanë marrë përgjigje pozitive lidhur me ankesat e trajtuara. Një pasqyrë më e qartë mbetet në vijim. Gati në 76% e ankesave të trajtuara (169) informacioni është vendosur në dispozicion të ankuesve. Krahasuar me të njejtën periudhë të vitit të kaluar është pothuajse i njëjti trend prurjesh ankesash dhe zgjidhjesh. Gjithashtu janë ndjekur e shqyrtuar ankesat bazuar në ligjin nr. 146/2014 “Për njoftimin e konsultimin publik”. Gjatë kësaj periudhe është miratuar dhe publikuar vetëm një vendim.
 
Nënprodukti B- Monitorim i Autoriteteve Publike me programe transparencë (368 +- 25 monitorime) .
 
Zyra e Komisionerit ka miratuar “Planin e monitorimit dhe mbikëqyrjes së transparencës proaktive (shkresa nr. 630 prot. datë 27.02.2026) për vitin 2026. Bazuar në planin e monitorimit, gjatë periudhës raportuese janar – prill 2026, u zhvilluan 8 hetime administrative, nga 25 të parashikuara, lidhur me detyrimin për publikimin dhe përditësimin e informacionit në kuadër të programeve të transparencës të autoriteteve publike. Gjithashtu, gjatë kësaj periudhe, Zyra e Komisionerit miratoi 14 rekomandime me objekt përmirësimin e programit të transparencës së autoritetit publik si dhe zbatimin e Ligjit nr. 119/2014 “Për të drejtën e informimit”, i ndryshuar. Këto rekomandime i janë dedikuar 14 autoriteteve të sektorit shëndetësor. Gjatë 4 mujorit të parë të vitit 2026, Zyra e Komisionerit ka monitoruar 368 autoritete publike qendrore dhe të varësisë në lidhje me përditësimin e regjistrit të kërkesave dhe përgjigjeve bazuar në Urdhrin nr. 188, datë 18.12.2020 “Për miratimin e Regjistrit të Kërkesave dhe Përgjigjeve të Rishikuar”, i ndryshuar.  

Bazuar në nenin 24/1 të ligjit nr. 119/2014 “Për të drejtën e informimit” i ndryshuar, “Autoritetet publike bashkëpunojnë me Komisionerin duke i siguruar të gjithë informacionin që ai kërkon për përmbushjen e detyrave. Autoritetet publike raportojnë çdo vit, jo më vonë se data 31 e muajit janar të vitit pasardhës, pranë Komisionerit lidhur me veprimtarinë për zbatimin e kërkesave të këtij ligji, sipas formatit të miratuar nga Komisioneri”. Zyra e Komisionerit miratoi Urdhrin e Komisionerit nr. 1, datë 05.01.2026 “Për miratimin e formatit të raportimit të autoriteteve publike për vitin 2025 mbi zbatimin e kërkesave të ligjit “Për të drejtën e informimit” . Me qëllim përmbushjen e këtij detyrimi, gjatë muajit janar 2026, Zyra e Komisionerit dërgoi pranë të gjithë koordinatorëve për të drejtën e informimit formularin e raportimit të të dhënave të kërkesave për informacion të marra gjatë vitit 2025. Në fund të procesit, Zyra e Komisionerit u mblodhën 355 raportime nga ana e autoriteteve publike. Të dhënat kryesore të raportimit u publikuan në raportin vjetor të aktivitetit të Zyrës së Komisionerit për vitin 2025. Pasi u mblodhën dhe u përpunuan të dhënat e autoriteteve publike, u hartua dhe u publikua në faqen zyrtare “Raporti mbi Vetëdeklarimin eautoriteteve publike për vitin 2025”. Lidhur me transparencën proaktive në muajin shkurt 2026, Zyra e Komisionerit, ka publikuar për të gjashtin vit radhazi, “Raportet mbi “Indeksin e Transparencës së Autoriteteve Publike Qendrore dhe të Varësisë 2025” dhe “Indeksin e Transparencës së Njësive të Vetëqeverisjes Vendore 2025”. Këto indekse ndjekin një metodologji të caktuar, e cila shërben kryesisht për të sjellë një analizë krahasuese të nivelit të transparencës proaktive të autoriteteve publike, duke krahasuar trendin e transparencës së tyre ndër vite. Gjetjet e këtyre raporteve synojnë të nxisin ndërgjegjësimin për zbatimin e LDI dhe rritjen e nivelit të transparencës përmes publikimit proaktiv të informacionit. Gjithashtu, indekset shërbejnë edhe si referencë përpara vendimmarrjes së Zyrës së Komisionerit në respektim të dispozitave ligjore. Në raportet e publikuara, konstatohet rritje e numrit të autoriteteve publike të cilat kanë grumbulluar pikët maksimale dhe për këtë arsye, janë klasifikuar me transparencë të lartë. 

Nënprodukti B: Është realizuar në numër 376 veprime (368 AP të monitoruara për program/ regjistër + 8 inspektime), duke realizuar këtë nënprodukt në 95 % të planifikimit vjetor. Autoritetet janë në monitorim të vazhdueshëm mbi plotësimin e të gjithë elementëve të ligjit nr.119/2014 “Për të drejtën e informimit”, i ndryshuar. Është një tregues pozitiv i cili do të vijojë të monitorohet në vijim.
 
Nënprodukti C- Monitorim i organeve të sektorit publik dhe sipërmarrjet publike, për zbatimin e ligjit 33/3022, (312 +- sektorë të veçantë). Në zbatim të Ligjit nr. 33/2022 “Për të dhënat e hapura dhe ripërdorimin e informacionit të sektorit publik”, në kuadër të procesit të monitorimit të organeve të sektorit publik, ka filluar procesin e monitorimit online të organeve publike përgjegjëse për kategorinë e të dhënave mjedisore dhe vëzhgimit të tokës. Në kuadër të këtij procesi është hartuar dhe miratuar “Manuali i monitorimit online dhe metodologjia e vlerësimit të publikimit të të dhënave të hapura nga organet e sektorit publik dhe sipërmarrjet publike”. Zyra e Komisionerit, ka hartuar e publikuar raportin mbi zbatimin e ligjit nr. 33/2022 “Për të dhënat e hapura dhe ripërdorimin e informacionit të sektorit publik”, duke ofruar një pasqyrë të plotë të nivelit të zbatimit të këtij kuadri ligjor në Shqipëri.
Raporti bazohet në përpunimin e informacionit të marrë nga organet e sektorit publik dhe sipërmarrjet publike në përgjigje të pyetësorit të shpërndarë gjatë vitit 2025 nga Zyra e Komisionerit. Ky Raport vlerëson progresin e arritur si dhe evidenton sfidat dhe nevojat për përmirësim në organet e sektorit publik dhe sipërmarrjet publike. Sipas të dhënave të mbledhura përmes një pyetësori të adresuar në 312 institucione, me një shkallë reagimi prej rreth 77%, vihet re një angazhim në rritje i organeve publike në drejtim të transparencës dhe publikimit të të dhënave. Ndër gjetjet kryesore të raportit rezulton se, 177 institucione kanë miratuar dhe publikuar listën e të dhënave të hapura, 187 institucione kanë krijuar rubrikën “Open Data” në faqet zyrtare dhe 195 institucione kanë caktuar persona kontakti për të dhënat e hapura.

Nënprodukti C: Janë monitoruar (312 Organe publike dhe vlerësuar me mbi 60 % realizim të publikimit të listave për të dhënat e hapura/open data). Është një tregues pozitiv i cili do të vijojë të monitorohet në vijim. Ka një tregues të identifikuar,  lidhur me implementimin prej tyre të ligjit nr. 33/2022, i cili është  identifikuar gjatë vitit 2026, ku sipas të dhënave të mbledhura përmes një pyetësori të adresuar në 312 institucione, me një shkallë reagimi prej rreth 77%, vihet re një angazhim në rritje i organeve publike në drejtim të transparencës dhe publikimit të të dhënave.

· Të tjera aktivitete në funksion të rritjes së transparencës 

· Kërkesa nëpërmjet regjistrit 
Me qëllim zbatimin e detyrimeve, që burojnë nga LDI, si dhe duke synuar bërjen sa më efektive të së drejtës për informim si një e drejtë kushtetuese dhe një mjet për garantimin e llogaridhënies së autoriteteve publike, Zyra e Komisionerit ka ngritur “Regjistrin elektronik të kërkesave dhe përgjigjeve për të drejtën e informimit” (REKPDI), parashikuar në nenin 8 të LDI. Regjistri elektronik i kërkesave dhe përgjigjeve për 4 -mujorin e parë të vitit 2026 është instaluar në 20 autoritete publike, duke e çuar në 292 numrin total të autoriteteve që kanë instaluar regjistrin elektronik. Koordinatorët e këtyre 20 autoriteteve janë trajnuar në një trajnim të posaçëm nga Zyra e Komisionerit, lidhur me mënyrën e funksionimit të REKP-i, por edhe me detyrimet ligjore që burojnë nga LDI.

· Aktivitete të tjera mbështetëse. 
Zyra e Komisionerit ka përmbushur raportimin vjetor në Strategjinë Ndërsektoriale Kundër Korrupsionit, si dhe raportimet për progresin e “Udhërrëfyesit për Reformën në Administratën Publike”, në Paketën e Semestrit të Integrimit Evropian (PSIE) për vitin 2025. Komisioneri për të Drejtën e Informimit dhe Mbrojtjen e të Dhënave Personale është anëtar i Komitetit Ekzekutiv të Konferencës Ndërkombëtare të Komisionerëve për të Drejtën e Informimit (ICIC) që prej vitit 2021. Që prej muajit qershor 2025, Zyrës së Komisionerit për të Drejtën e Informimit dhe Mbrojtjen e të Dhënave Personale është ngarkuar me detyrën e Presidencës dhe Sekretariatit të ICIC. Zyra e Komisionerit ka organizuar dhe drejtuar punën me organizimin, planifikimin dhe përgatitjen e agjendave të takimeve të Komitetit Ekzekutiv dhe Komitetit të Planifikimit për edicionin e konferencës së Sierra Leones. Këto takime janë realizuar online nëpërmjet platformës Zoom. Gjatë 4 mujorit të parë të vitit 2026, janë zhvilluar trajnime online me koordinatorët e caktuar/ndryshuar rishtazi, duke synuar fuqizimin e rolit të tyre në zbatimin e legjislacionit për aksesin në informacionin publik. Në fokus ka qenë trajtimi i detyrimet ligjore që lidhen me garantimin e së drejtës për informim, me theks të veçantë në publikimin dhe përditësimin e Regjistrit të Kërkesave dhe Përgjigjeve. Një vëmendje e posaçme iu kushtua edhe përdorimit të Regjistrit Elektronik të Kërkesave dhe Përgjigjeve (REKPDI), përmes portalit pyetshtetin.al, si një instrument kyç për rritjen e transparencës dhe efikasitetit institucional.
Zyra e Komisionerit në kuadër të projektit më Bashki të Forta (Helvetas) dhe asistencë teknike nga IDM ka bashkëorganizuar 3 trajnime në Gjirokastër, Shkodër dhe Tiranë me përfaqësues të Këshillave Bashkiak dhe të administratës së Bashkive, në kuadër të forcimit të transparencës dhe llogaridhënies në nivel lokal. Në këto takime u prezantua Udhëzuesi për zbatimin e Programit të Programit të Transparencës nga ana e Këshillave Bashkiak. Gjithashtu në kuadër të procesit të ndërgjegjësimit dhe promovimit të ripërdorimit të të dhënave të hapura janë hartuar e publikuar Broshura informuese që adresojnë rëndësinë e të dhënave të hapura, procedurat për kërkimin e informacionit, mënyrat e paraqitjes së ankesave, si dhe mekanizmat për monitorimin e zbatimit të ligjit nr. 33/2022. Në kuadër të procesit të integrimit evropian, si pjesë e Grupeve ndërinstitucionale të Punës është raportuar për arritjet mbi zbatimin e ligjit nr. 33/2022 “Për të dhënat e hapura dhe ripërdorimin e informacionit të sektorit publik”, në Kapitullin 10 “Transformimi Digjital dhe Media” dhe “Udhërrëfyesit për Reformën në Administratën Publike”. Të gjitha pjesëmarrjet në  aktivitetet kombëtare e ndërkombëtare dhe të  dhëna të tjera  do ti gjeni të  publikuara në faqen zyrtare www.idp.al 

MBROJTJA E TË DHËNAVE PERSONALE 

· Nënprodukti D: Mbikëqyrje dhe inspektime, i ndryshuar, (Inspektime mbi bazë ankese dhe kryesisht +-80 ),  

Gjatë periudhës raportuese DPMDHP ka zhvilluar gjithsej 37 procedura hetimi administrativ. Prej tyre, 5 hetime janë iniciuar në vijim të ankesave të paraqitura nga qytetarët, ndërsa 32 hetime janë ndërmarrë me iniciativë të Zyrës së Komisionerit                     (ex-officio), në ushtrim të kompetencave të saj mbikëqyrëse. Sa i përket shpërndarjes sipas kategorisë së kontrolluesve, 13 procedura hetimi administrativ janë zhvilluar ndaj kontrolluesve publikë, ndërsa 24 procedura ndaj kontrolluesve privatë. Në kuadër të inspektimeve pranë autoriteteve kompetente dhe strukturave të tjera publike janë realizuar 11 hetime administrative. Hetimet administrative janë zhvilluar kryesisht në qytetin e Tiranës, si edhe në disa rrethe të tjera të vendit, përshirë Durrësin, Vlorë, Shkodër, etj., duke siguruar kështu një shtrirje territoriale të gjerë të veprimtarisë mbikëqyrëse. Gjithashtu, janë finalizuar 6 hetime administrative të filluara në nëntor 2025. Në zbatim të kompetencave që i jep ligji nr. 124/2024 “Për mbrojtjen e të dhënave personale”, për periudhën janar-prill 2026,  Komisioneri është shprehur me:
· 10 Rekomandime;
· 8 Vendime gjobe që korrespondojnë me 14 Sanksione administrative.

· Transferimi ndërkombëtar

Zyra e Komisionerit ka trajtuar 4 raste kërkesash për transferim ndërkombëtar të të dhënave personale, drejt vendeve që nuk kanë një nivel adekuat të mbrojtjes së të dhënave. Në çdo rast, kontrolluesit janë udhëzuar për zbatimin e plotë të kuadrit rregullator për të garantuar përpunimin e drejtë dhe të ligjshëm të të dhënave personale të individëve, kur kërkohet kryerja e këtij procesi jashtë territorit të Republikës së Shqipërisë. 
Nënprodukti D: (Inspektime mbi bazë ankese dhe kryesisht), janë realizuar 48 inspektime, pa përfshirë veprime të tjera vendime, rekomandime, sanksione, urdhërime duke realizuar mbi 60 % të numrit të planifikuar vjetor.   

· [bookmark: _Toc129350814]Nënprodukti E. Ankesa të trajtuara (nr.rreth +- 600).
Gjatë vitit 2025, janë trajtuar gjithsej 854 ankesa të paraqitura nga qytetarë dhe subjekte të të dhënave, të cilat kanë pasur si objekt çështje që lidhen me zbatimin e legjislacionit në fuqi për mbrojtjen e të dhënave personale. Ndaj ky produkt ka pritshmëri mbi planifikimin. Gjatë periudhës janar- prill 2026, janë trajtuar gjithsej 196 ankesa të paraqitura nga qytetarë dhe subjekte të të dhënave, të cilat kanë pasur si objekt çështje që lidhen me zbatimin e legjislacionit në fuqi për mbrojtjen e të dhënave personale. Ankesat kanë qenë kryesisht të lidhura me ushtrimin dhe respektimin e të drejtave të subjekteve të të dhënave personale, ndër të cilat veçohen:
· ushtrimi i së drejtës për akses, informim, korrigjim dhe fshirje të të dhënave personale;
· ushtrimi i së drejtës për akses, informim, korrigjim dhe fshirje të të dhënave personale lidhur me veprimtarinë e autoriteteve kompetente;
· përpunimi i të dhënave personale në kundërshtim me parimet e ligjshmërisë;
· publikimi dhe përhapja e të dhënave personale në media dhe portale online;
· vendosja dhe përdorimi i sistemeve të monitorimit me kamera në ambiente publike dhe private, pa respektimin e kritereve ligjore;
Plotësimi i këtij treguesi konfirmon rëndësinë që individët po i kushtojnë kontrollit dhe mbrojtjes së të dhënave të tyre personale.  

Nënprodukti E: (Ankesa të trajtuara), pa përfshirë vendime, rekomandime, inspektime, janë  trajtuar  nga ana sasiore 196 ankesa, ose gati 33% në raport me atë të planifikun, çka pritet të ketë rritje në numër, që do të thotë se qytetarët /subjektet e ankesave janë tashmë të ndërgjegjësuar dhe mirëinformuar për mbrojtjen e të dhënave të tyre, por edhe në rritje të besimit të garantuesit ligjor si Zyra e Komisionerit, e cila trajton në kohë çdo ankesë, duke venë në vend të drejtat e cënuara.

· Aktivitete të tjera mbështetëse 

1. Edukimi për sigurinë e të dhënave nis nga fëmijët Zyra e Komisionerit zhvillon fushatë ndërgjegjësuese në kuadër të 28 Janarit.

· Në kuadër të 28 Janarit – Ditës Ndërkombëtare të Mbrojtjes së të Dhënave Personale, Zyra e Komisionerit organizoi një fushatë ndërgjegjësuese dhe edukative, e cila përfshiu shkolla të ndryshme të kryeqytetit dhe aktivitete publike. Qëllimi i saj ishte të rrisë ndërgjegjësimin e qytetarëve, veçanërisht të fëmijëve dhe të rinjve, mbi rëndësinë e mbrojtjes së të dhënave personale dhe përdorimin e kujdesshëm të teknologjisë në mjedisin online.
· Në kuadër të kësaj dite, Zyra e Komisionerit zhvilloi gjithashtu një fushatë publike ndërgjegjësuese në bashkëpunim me ofrues të shërbimeve të komunikimit elektronik dhe bankat e nivelit të dytë përmes shpërndarjes së mesazheve sensibilizuese, njoftimeve informative në aplikacionet e tyre.
· Në bashkëpunim me Radio Tiranën, dhe TOP Albania Radion, u transmetua mesazhi i Komisionerit, duke theksuar rëndësinë e respektimit të së drejtës së çdo qytetari për mbrojtjen e të dhënave personale. Fushata u shoqërua me publikimin e materialeve informuese dhe artikujve ndërgjegjësues në media, për të nxitur një qasje të përgjegjshme në përpunimin e të dhënave personale.

2. Zyra e Komisionerit dhe KUB me leksion të hapur për studentët në Ditën Ndërkombëtare të Mbrojtjes së të Dhënave Personale
Zyra e Komisionerit shënoi Ditën Ndërkombëtare të Mbrojtjes së të Dhënave Personale me një sërë aktivitetesh ndërgjegjësuese, edukative dhe bashkëpunuese, që synojnë forcimin e kulturës së mbrojtjes së të dhënave dhe respektimin e të drejtave të qytetarëve në epokën digjitale. Në kuadër të kësaj dite, Komisioneri (IDPC) dhe Kolegji Universitar i Biznesit (KUB) bashkë organizuan një leksion të hapur me studentët, mbi rëndësinë e mbrojtjes së të dhënave personale. Zyra e Komisionerit, si autoritet mbikëqyrës, ka një rol të drejtpërdrejtë në garantimin e respektimit të ligjit në fusha të ndjeshme. Zyra e Komisionerit mbetet e përkushtuar në misionin e saj për të forcuar respektimin e ligjit për mbrojtjen e të dhënave personale, për të rritur transparencën dhe përgjegjësinë institucionale, si dhe për të ndërtuar një kulturë të qëndrueshme të mbrojtjes së të dhënave personale në Shqipëri.

3. Bashkëpunim rajonal dhe inovacion në të drejtën e informimit dhe mbrojtjen e të dhënave personale
Zyra e Komisionerit ka organizuar takim pune, me pjesëmarrjen e delegacioneve të Agjencisë për Informim dhe Privatësi të Kosovës dhe Agjencisë Kroate për Mbrojtjen e të Dhënave Personale. Gjatë këtij takimi u zhvilluan diskutime mbi qasjet institucionale, prioritetet dhe përvojat përkatëse në zbatimin e legjislacionit për mbrojtjen e të dhënave personale, duke krijuar bazën për thellimin e bashkëpunimit ndërmjet autoriteteve dhe përgatitjen e një angazhimi të përbashkët në kuadër të thirrjes së Komisionit Evropian “CERV-2026-DATA”. Takimi shërbeu si një platformë e rëndësishme për shkëmbimin e njohurive, forcimin e kapaciteteve institucionale dhe thellimin e bashkëpunimit rajonal, në funksion të zbatimit efektiv të legjislacionit dhe përmbushjes së standardeve evropiane në fushën e të drejtës për informim dhe e mbrojtjes së të dhënave personale.

4. Certifikimi dhe akreditimi, hapa të rinj drejt standardeve më të larta në mbrojtjen e të dhënave personale
Zyra e Komisionerit në bashkëpunim me projektin “EU for Good Governance”, ka organizuar aktivitetin me temë “Certifikimi dhe Akreditimi në kuadër të ligjit                                  nr. 124/2024 ‘Për mbrojtjen e të dhënave personale’. Qëllimi i këtij aktiviteti ishte prezantimi dhe diskutimi i mekanizmave të certifikimit dhe procedurave të akreditimit, të parashikuara nga kuadri i ri ligjor dhe aktet nënligjore përkatëse, me synim rritjen e standardeve në përpunimin e të dhënave personale, transparencës dhe besimit të publikut.
 
5. Forcim i kulturës së mbrojtjes së të dhënave personale në sektorin shëndetësor
Zyra e Komisionerit ka zhvilluar një takim ndërgjegjësues me përfaqësues të laboratorëve mjekësorë dhe klinikave dentare, në vijim të gjetjeve të evidentuara gjatë hetimeve administrative të kryera përgjatë vitit 2025 në këtë sektor. Takimi pati si qëllim forcimin e kulturës së përgjegjshmërisë dhe transparencës në trajtimin e të dhënave, veçanërisht atyre që i përkasin kategorive të veçanta, si të dhënat shëndetësore, të cilat kërkojnë standarde të larta sigurie dhe konfidencialiteti. Të gjitha aktivitetet e Zyrës së Komisionerit, i gjeni të publikuar në faqen zyrtare www.idp.al Një tjetër aktivitet që mbështet të dy shtyllat për garantimin e dy të drejtave drejtoria e çwshtjeve juridike dhe integrimit. Gjatë periudhës së raportimit, janë evidentuar realizimet për proceset si më poshtë:
· Hartimi i dokumenteve 
· Është hartuar Raporti Vjetor 2025 mbi veprimtarinë e Zyrës së Komisionerit për të Drejtën e Informimit dhe Mbrojtjen e të Dhënave Personale drejtuar Kuvendit;
· Është hartuar programi i punës për vitin 2026, për veprimtarinë e punës së Zyrës së Komisionerit;
· Është hartuar “Draft/Strategjia e Komisionerit për të Drejtën e Informimit dhe Mbrojtjen e të Dhënave Personale 2026- 2030”; 
· Referuar periudhës raportuese janar-prill 2026, sa i takon bashkëpunimit me Kontrolluesit në kuadër të hartimit të akteve ligjore dhe nënligjore të përbashkëta, si dhe në zbatim të kërkesave ligjore që burojnë nga legjislacionet e posaçme, lidhur me mbrojtjen e të dhënave personale, janë hartuar dhe finalizuar 3 udhëzime të përbashkëta me Policinë e Shtetit, te cilat i gjeni te publikuara ne faqen zyrtare; 
· Është raportuar në kuadër të hartimit të Kontributit të parë të Progres Raportit 2026 për Kapitullin 23 “Gjyqësori dhe të drejtat themelore”, konkretisht për mbrojtjen e të dhënave personale, aksesin në informacion dhe Lobimin;
· Është raportuar në kuadër të hartimit të Planit Semestral për Integrimin Evropian (PSIE), për Kapitullin 23 “Gjyqësori dhe të drejtat themelore”, për periudhën janar - prill 2026, konkretisht për mbrojtjen e të dhënave personale;
· Është raportuar në zbatim të Vendimit të Kuvendit të Republikës së Shqipërisë nr.134/2018 “Për miratimin e Manualit të Monitorimit Vjetor dhe Periodik”, mbi nivelin e zbatimit të rekomandimeve të lëna nga Zyra e Komisionerit, për autoritet publike si dhe statusin e zbatueshmërisë së tyre për periudhën janar - prill 2026;
· Është raportuar në kuadër të zbatimit të “Strategjisë së Drejtësisë për të Mitur dhe të Planit të saj të Veprimit 2022-2026”, për periudhën janar-dhjetor 2025;  
· Është raportuar në kuadër të zbatimit të “Strategjisë Ndërsektoriale për Mbrojtjen e Viktimave të Krimit 2024-2030”, për periudhën janar-dhjetor 2025;  
· Është raportuar në kuadër të “Strategjinë Kombëtare për Migracionin 2024-2030 dhe të Planit të Veprimit 2024-2026”, për periudhën raportuese korrik - dhjetor 2025. 
· Është raportuar në kuadër të  “Strategjisë Ndërsektoriale të Drejtësisë 2024-2030”, për periudhën raportuese korrik - dhjetor 2025.

· Dhënie mendimi/opinione ligjore
Zyra e Komisionerit ka dhënë mendime ligjore për 25 projektakte rregullative përfshirë; 8 projektvendime, 2 projektligje, 1 marrëveshje bashkëpunimi, 2 projektudhëzime, 1 draft-rregullore, 1 mendim mbi protokoll, si dhe 28 opinione ligjore të paraqitura nga kontrollues publik e privat. Këto opinione kanë shërbyer si instrument orientues për kontrolluesit, duke ndihmuar në harmonizimin e praktikave të tyre me kërkesat e ligjit si dhe në rritjen e sigurisë juridike dhe transparencës në proceset përpunuese. 
 
IV.1 Performanca e treguesve të programit 

Për vlerësimin e ecurisë së institucionit në raport me objektivat strategjikë dhe operacionalë, listojmë realizimin e Treguesve të performancës, për sa ka qenë e mundur në periudhën e raportimit. 
   
· Përqindja/Numri i vendimeve të Komisionerit të lëna në fuqi nga gjykata kundrejt totalit
Për sa i përket proceseve gjyqësore të zhvilluara gjatë periudhës janar-prill 2026, në kuadër të mbrojtjes së të dhënave personale, gjykata ka vendosur lënien në fuqi të vendimmarrjes së Komisionerit, ku listohen 2 vendime nga 10 vendime të vëna për vitin 2026. Bazuar në të dhënat statistikore për proceset gjyqësore për periudhën Janar Prill 2026, rezulton se janë regjistruar 11 çështje (kërkesë padi), nga të cilat Gjykata Administrative e Shkallës së Parë ka dhënë 7 Vendime,  ku ka pranuar 3  Kërkesë Padie (2 në vitin 2026 dhe 1 e regjistruar në vitin 2025), janë rrëzuar 6 Rrëzim Kërkesë Padie (1 çështje e vitit 2026 dhe 5 të vitit 2025), 1 Pranim i Pjesshëm Kërkesë Padie (e regjistruar në vitin 2025), si dhe 1 Mosgjykimin/pushimin e çështjes (e regjistruar në vitin 2025). Nuk ka një shifër për tu ekspozuar pasi janë në proces vendimet (të ankimuara). Të dhënat mbi plotësimin e këtij treguesi do të jepen në vijim.
 
Në nivel operacional

· Përqindja e numrit të Autoriteteve Publike me program transparence të publikuar, sipas formatit të miratuar nga Komisioneri dhe të përditësuar me informacion kundrejt totalit të institucioneve. 
Nga monitorimi rezulton se 357 autoritete publike kanë të publikuar në faqet zyrtare në internet Programin e Transparencës. Zyra e Komisionerit konstatoi se të gjitha këto autoritete publike të monitoruara (368) kanë caktuar koordinatorin. Të dhënat e koordinatorëve janë publikuar dhe përditësuar gjithashtu nga ana e Zyrës së Komisionerit në portalin pyetshtetin.al.
· Niveli i zbatimit të akteve të Komisionerit lidhur me të drejtën e informimit kundrejt totalit. 
Ky tregues është plotësuar në mbi 90%, e cila tregon një ecuri shumë pozitive të trajtimit dhe tendencës së përmirësimit të treguesve të transparencës proaktive të autoriteteve publike, pasi qytetarët kanë marrë përgjigje pozitive lidhur me ankesat e trajtuara 

· Niveli i zbatimit të akteve të Komisionerit  lidhur me  zbatimin  e ligjit  nr. 33/2022 “Për të dhënat e hapura dhe ripërdorimin e informacionit të sektorit publik” kundrejt totalit 
Ka  një tregues të identifikuar,  lidhur me implementimin prej tyre të ligjit nr. 33/2022, i cili është identifikuar  gjatë vitit 2026, ku sipas të dhënave të mbledhura përmes një pyetësori të adresuar në 312 institucione, me një shkallë reagimi prej rreth 77%, vihet re një angazhim në rritje i organeve publike në drejtim të transparencës dhe publikimit të të dhënave. Ndër gjetjet kryesore të raportit të vlerësuar nga viti 2025, rezulton se, 177 institucione kanë miratuar dhe publikuar listën e të dhënave të hapura, 187 institucione kanë krijuar rubrikën “Open Data” në faqet zyrtare dhe 195 institucione kanë caktuar persona kontakti për të dhënat e hapura. Vlerësuar me mbi 60 % realizim të publikimit të listave për të dhënat e hapura/open data). Është një tregues pozitiv i cili do të vijojë të monitorohet në vijim. 

· Niveli i zbatimit të akteve të Komisionerit lidhur me Mbrojtjen e të dhënave personale, kundrejt totalit. 
Është nën monitorim dhe të dhënat do të pasqyrohen gjatë periudhave në vijim. 

· Përqindja e grave në poste drejtuese në raport me totalin e posteve drejtuese në shërbimin civil në KDIMDP.  
Lidhur me këtë tregues, të dhënat flasin për një trend tepër pozitiv, ku nga 8 pozicione të nivelit të lartë drejtues 87% janë gra. 

V. Të ardhurat nga sanksionet/gjoba  
Gjatë periudhës raportuese, janë ekzekutuar 11 vendime gjobe për vendime të dhëna në vitet 2024-2026, në zbatim të legjislacionit për të drejtën e informimit dhe mbrojtjen e të dhënave personale. Ekzekutimi i sanksioneve arkëtohet 100% në buxhetin e shtetit, kryesisht përmes pagesave vullnetare nga kontrolluesit/Autoriteteve Publike, duke reflektuar një nivel të mire të efektivitetit të procesit të njoftimit dhe zbatimit të vendimeve administrative. Për periudhën e raportimit 2026, sanksionet e vendosura në shkelje të legjislacioneve (në fushën e të dhënave personale) janë dhënë 9 Vendime me sanksione në masën 17.715.000 lekë, ndërsa në  fushën e të drejtës për informim është dhënë 1 Vendim, me sanksion në masën 100.000 lekë. Nga këto, 5 vendime janë ekzekutuar  në vlerën 1.170.000 lekë, për sanksionet e mbartura nga viti 2024, 3 prej tyre në vlerën 850.000 lekë, për sanksionet e mbartura nga viti 2025, dhe për Vendimet e dhëna në vitin 2026 (3) është arkëtuar shuma e sanksioneve të  dhëna, në vlerën 8.993.600 lekë ose rreth 50% e sanksioneve të vendosura në vitin 2026. Si rezultat, është rritur eficensa e përgjithshme e procesit të mbledhjes së të ardhurave nga gjobat dhe është forcuar zbatueshmëria e masave administrative. Nga të dhënat e administruara, për periudhën e raportimit, janë egzekutuar nëpërmjet përmbarimit 6 vendime (2024-2025), në shumën prej 1.970.000 lekë, ndërsa janë egzekutuar vullnetarisht 5 Vendime (2024-2026), në shumën prej 9.043.600 lekë, çka tregon një ecuri pozitive të  arkëtimeve vullnetarisht. Në përfundim, Zyra e Komisionerit ka arritur të realizojë me sukses objektivat kryesore të parashikuara për periudhën raportuese, duke ruajtur balancën mes performancës financiare dhe asaj operacionale. Përmirësimi i vazhdueshëm kërkon forcim të burimeve mbështetëse për të përballuar volumin e detyrave.  

